ลือวิญญาณคดีฆ่า 3 ศพโผล่โบกรถ ครอบครัวไม่เชื่อ คิดไปเองยันทุกคนไปดีแล้ว
ชาวบ้านลือวุ่นนครพนม อ้างพบวิญญาณสาวทอม 1 ในเหยื่อยิง 3 ศพโผล่โบกรถขอกลับบ้าน ด้านพ่อผู้ตายไม่เชื่อ บอกคิดกันไปเอง สร้างเรื่องอยากดัง ยันทำบุญตามประเพณี เพื่อนคนตายบอกทุกคนไปดีแล้วกรณีมีข่าวลือว่า มีชาวบ้านคือ นางมาย ตรั่นถิ อายุ 59 ปี อาชีพรับจ้าง ขับรถจักรยานยนต์ผ่านมาบริเวณถนนมหาสิทธิโชค เขตเทศบาลเมืองนครพนม ในช่วงเย็นเวลาประมาณ 18.00 น. ของวันที่ 12 กรกฎาคม 2563 และพบเรื่องราวประหลาดเชื่อว่ามีดวงวิญญาณของผู้เสียชีวิตคือ น.ส.จิตรา เชียงใบ หรือโอลีฟ อายุ 29 ปี สาวทอม หนึ่งในผู้เสียชีวิตกรณีเกิดคดีถูกยิงเสียชีวิตรวม 3 ศพ รวมกับแม่และน้องสาวอีกคนคือ น.ส.สุจิตรา เชียงใบ หรือขิม อายุ 23 ปี หลังจากสามีเกิดความหึงหวงจึงมีปัญหาทะเลาะมีปากเสียงกัน ขณะขับรถออกจากบ้านพัก ในหมู่บ้านเอื้ออาทร และจอดรถเคลียร์ปัญหาส่วนตัว จากนั้นสามีคือ นายนพดล น่วมสำลี อายุ 42 ปี ผู้ต้องหา ไม่พอใจที่แฟนสาวโทรเรียก พี่สาว ผู้ตาย และแม่ มาช่วย จึงชักปืนจ่อยิงเสียชีวิตรวม 3 ศพ บริเวณจุดเกิดเหตุที่มีคนอ้างว่าพบวิญญาณเฮี้ยนมาโบกรถ กลายเป็นข่าวลือสะพัดไปละแวกนั้น ทำให้ชาวบ้านไม่กล้าผ่านช่วงกลางคืนล่าสุด เมื่อวันที่ 16 กรกฎาคม 2563 ผู้สื่อข่าวได้สอบถาม นางมาย ตรั่นถิ อายุ 59 ปี อาชีพรับจ้าง กล่าวว่า เมื่อ 2-3 วันก่อน ขณะตนขับรถจักรยานยนต์กลับมาจากทำงานรับจ้างในตัวเมือง ช่วงใกล้ค่ำ ประมาณหกโมงเย็น ขณะจะไปบ้านของลูกสาวที่อยู่ในชุมชนเอื้ออาทร แต่ต้องขับรถจักรยานยนต์ผ่านที่เกิดเหตุ พอถึงที่เกิดเหตุสังเกตเห็นมีหญิงสาวลักษณะเป็นทอม สวมกางเกงยีนส์ เสื้อยืดสีฟ้า ผมสีทอง เป็นลางๆ คล้ายคนที่เสียชีวิต เพราะวันเกิดเหตุตนมาดูศพที่เสียชีวิต มายืนโบกรถจักรยานยนต์ของตน และได้ยินเสียงแว่วๆ ว่าขอกลับไปบ้านด้วย แต่ตนเกิดความกลัว เลยตะโกนตอบไปว่าไปไม่ได้ เร่งรีบ ไม่ได้ไปทางเดียวกัน ก่อนขับรถหนี โดยเชื่อว่าน่าจะเป็นวิญญาณสาวทอมที่ตายมาปรากฏตัวให้เห็น จึงนำเรื่องไปเล่าให้ชาวบ้านฟังเท่านั้นเอง ส่วนใครจะเชื่อหรือไม่ ขึ้นอยู่แต่ละบุคคล แต่ตนยืนยันเห็นจริงขณะเดียวกัน หลังมีข่าวลือสะพัดออกไป ทางด้าน นายไพจิตร เชียงใบ อายุ 60 ปี พ่อของผู้เสียชีวิต ออกมาเปิดเผยว่า หลังทราบข่าวตนไม่เชื่อ เพราะหลังลูกสาวทั้ง 2 คน และภรรยา เสียชีวิตรวม 3 ศพ ตนได้ทำพิธีตามประเพณี เชิญวิญญาณจากที่เกิดเหตุ รวมถึงประกอบพิธีทางศาสนาตามประเพณี เชื่อว่าภรรยาและลูกสาว ทั้ง 2 คนได้รับอานิสงส์ผลบุญไปสวรรค์แล้ว คงไม่ห่วง เพราะตนได้อฐิษฐานบอกกล่าวตลอดว่า ไม่ให้ห่วงและขอให้ไปสู่สุคติ ส่วนจะมีคนกล่าวอ้าง ตนไม่เชื่อแน่นอน เพราะตั้งแต่ทั้ง 3 คนเสียชีวิต แม้แต่ฝันยังไม่เคย ยิ่งอยากให้มาหาเพราะคิดถึงพ่อของผู้เสียชีวิต กล่าวอีกว่า ในช่วงแรกที่เป็นข่าวลือออกมา ตนมองว่าคิดไปเอง หรือมีอาการเมามากกว่า หรืออาจพูดขึ้นมาต้องการสร้างกระแส อยากดัง ไม่ได้สนใจกับคำร่ำลือ เพราะตนได้ทำบุญตามประเพณี เชื่อว่าภรรยาและลูกสาวไปสู่สุคติแล้ว ไม่มีทางจะเป็นวิญญาณเร่ร่อน คนที่ก่อเหตุต้องชดใช้กรรมตามกฎหมาย ส่วนการดำเนินคดีได้มอบหมายให้ทนายดูแล และขอคัดค้านการประกันตัวให้ถึงที่สุด เพราะยังกลัวอันตรายกับครอบครัว และขอให้ได้รับโทษถึงขั้นประหารชีวิตส่วน น.ส.รัชดาพร ทองคลี่ หรืออ้อม อายุ 25 ปี เพื่อสนิทของสาวทอมที่เสียชีวิต กล่าวว่า ยืนยันว่าข่าวลือพบวิญญาณเหี้ยนของ น.ส.จิตรา เพื่อนสนิทนั้นตนไม่เชื่อ เพราะหลังเสียชีวิตเคยฝันเห็นแค่ครั้งเดียว หลังจาก ประกอบพิธีทางศาสนา ไม่ฝันอีกเลย และทางครอบครัว ญาติพี่น้อง ไม่เคยมีใครพบเห็นเรื่องแปลกว่ามีใครมาหา หลังเสียชีวิต คนที่พูดคงเมา หรือสร้างเรื่อง ตนยืนยันไม่เชื่อ เพราะขนาดญาติพี่น้อง คนที่สนิทกัน มีจิตใจผูกพันกัน บางครั้งอยากเห็นด้วยซ้ำ อยากให้มาหา แต่ไม่มีวี่แววเพื่อสนิทของสาวทอมที่เสียชีวิต กล่าวด้วยว่า สำคัญที่สุดเชื่อว่าทุกคนไปสู่สุคติแล้ว ไปดีแล้ว ทุกเช้าทำบุญตักบาตรทุกวันตั้งแต่ทำพิธีเผาศพไป เชื่อว่าจะได้บุญกุศล ไม่มาเร่ร่อนตามข่าวลือแน่นอน ส่วนลูกชายของน้องขิมที่เสียชีวิต ทางญาติพี่น้องได้อธิษฐานบอกตลอดว่าจะดูแลอย่างดี เวลาลูกชายอายุ 5 ขวบ ถามถึงแม่เขา บอกตลอดว่าไปสวรรค์ ครอบครัวเสียใจมาก แต่ต้องทำใจ ต้องอยู่ให้ได้.
ชาวบ้านลือวุ่นนครพนม อ้างพบวิญญาณสาวทอม 1 ในเหยื่อยิง 3 ศพโผล่โบกรถขอกลับบ้าน ด้านพ่อผู้ตายไม่เชื่อ บอกคิดกันไปเอง สร้างเรื่องอยากดัง ยันทำบุญตามประเพณี เพื่อนคนตายบอกทุกคนไปดีแล้ว
วิญญาณเฮี้ยน,ยิง 3 ศพ,หึงโหดยิง 3 ศพ,นครพนม,จิตรา เชียงใบ,ผีสาวทอม,ผีโบกรถขอกลับบ้าน,ข่าวทั่วไป